บาทเปิด 32.63/65 แนวโน้มทรงตัว
เงินบาทเปิด 32.63/65 แนวโน้มทรงตัว รอผลประชุม กนง.บ่ายนี้
29 เม.ย. 2558

เงินบาทเปิด 32.63/65 แนวโน้มทรงตัว รอผลประชุม กนง.บ่ายนี้
นักบริหารเงิน เปิดเผยว่า เงินบาทเปิดตลาดเช้านี้อยู่ที่ระดับ 32.63/65 บาท/ดอลลาร์ จากช่วงเย็นที่ปิดตลาดที่ระดับ 32.60/61 บาท/ดอลลาร์
วันนี้การเคลื่อนไหวของเงินบาทในช่วงเช้าคาดว่าจะทรงตัว รอดูทิศทางของผลประชุมคณะกรรมการนโยบายการเงิน(กนง.) ในวันนี้ ซึ่งตลาดยังคาดว่า กนง.น่าจะมีมติคงอัตราดอกเบี้ยไว้เท่าเดิมที่ 1.75% แต่หากเซอร์ไพรส์ตลาดด้วยการปรับลดดอกเบี้ย ก็จะส่งผลให้เงินบาทปรับตัวไปในทิศทางที่อ่อนค่า
"บาทคงยังทรงๆ รอดูผลประชุมกนง.ช่วงบ่าย ซึ่งหากลดดอกเบี้ยเซอร์ไพรส์ตลาด บาทก็จะอ่อนค่า และมีโอกาสร่วงไปมากกว่า 32.70 บาท/ดอลลาร์" นักบริหารเงิน ระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 32.55-32.80 บาท/ดอลลาร์ ทั้งนี้ให้กรอบไว้กว้างๆ เนื่องจากต้องรอผลประชุม กนง.ก่อน